REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/150-24

31. oktobar 2024. godine

B e o g r a d

ZAPISNIK

SA 19. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 31. OKTOBRA 2024. GODINE

 Sednica je počela u 12,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Igor D. Jakšić, Olja Petrović, Miloljub Albijanić, Dane Stanojčić, Goran Milić, Stefan Kitanović, Snežana Paunović, Branimir Jovanović, Jelena Milošević, Stefan Janjić i Dragana Rakić.

Sednici nisu prisustvovali članovi Odbora: Aleksandar Jugović, Đorđe Komlenski, Branko Lukić, Miroslav Aleksić i Vojislav Mihailović.

Sednici su prisustvovali zamenici članova Odbora: Snežana Jovanović, zamenik člana Aleksandra Jugovića, Bojan Torbica, zamenik člana Đorđa Komlenskog i i Srđan Milivojević, zamenik člana Dragane Rakić.

Predsednik Odbora je obrazložio da je sednicu sazvao u roku kraćem od tri dana, zbog potrebe da se Ministarstvu finansija u toku dana dostavi Predlog Skupštinskog budžeta za 2025. godinu, radi uključivanja istog u Predlog zakona o budžetu Republike Srbije za narednu godinu.

Sednici su prisustvovali Srđan Smiljanić, generalni sekretar Narodne skupštine, Dario Kukolj, pomoćnik generalnog sekretara Narodne skupštine i Dara Popović Kupusinac, načelnik Odeljenja za budžetske i finansijsko računovodstvene poslove

 Na predlog predsednika, Odbor je jednoglasno, utvrdio sledeći:

D n e v n i r e d:

1. Utvrđivanje predloga Skupštinskog budžeta za 2025. godinu, koji je pripremio generalni sekretar Narodne skupštine (03 Broj: 401-1643/24-3 od 30. oktobra 2024. godine).

**Prva tačka dnevnog reda:** Utvrđivanje predloga Skupštinskog budžeta za 2025. godinu, koji je pripremio generalni sekretar Narodne skupštine (03 Broj: 401-1643/24-3 od 30. oktobra 2024. godine)

Predsednik Odbora je u uvodnom obraćanju ukazao da je finansijska samostalnost Narodne skupštine utvrđena Zakonom o Narodnoj skupštini; da generalni sekretar Narodne skupštine priprema predlog skupštinskog budžeta u skladu sa zakonom i Poslovnikom i podnosi ga Odboru koji utvrđuje predlog skupštinskog budžeta, koji se dostavlja se Ministarstvu finansija na mišljenje; da je

dopisom Ministarstva finansija od 29. oktobra 2024. godine zatraženo da Odbor dostavi predlog skupštinskog budžeta za narednu godinu. Napomenuo je i da su u sistemu e parlamenta dostupna sledeća dokumenta: predlog skupštinskog budžeta za 2025. godinu koji je pripremio generalni sekretar; dopis Ministarstva finansija  za pripremu budžeta Republike Srbije; Uputstvo Ministarstva finansija za prirpemu budžeta za 2025. godinu; Zaključak RIK-a o usvajanju finansijskog plana RIK-a za 2025. godinu, koji je sastavni deo Skupštinskog budžeta za 2025. godinu.

Srđan Smiljanić, generalni sekretar Narodne skupštine, je obrazložio dostavljeni predlog ukazavši da se istim utvrđuje obim potrebnih sredstava za finansiranje nadležnosti Narodne skupštine za 2025. godinu, u skladu sa budžetskim klasifikacijama utvrđenim Zakonom o budžetskom sistemu.

Napomenuo je da je prilikom pripreme predloga imao u vidu činjenicu da su krajem 2023. godine bili održani vanredni izbori za narodne poslanike; da je u februaru 2024. godine konstituisan tekući saziv Narodne skupštine i da trenutno 172 narodna poslanika koriste pravo na stalni rad (manji broj u odnosu na prethodni saziv), zbog čega se i finansijske potrebe Narodne skupštine menjaju. Pojasnio je da da je predlog pripremljen na osnovu zakonskih propisa i odluka Odbora kojima su bliže uređena prava i obaveze narodnih poslanika i zaposlenih u Službi Narodne skupštine, kao i na osnovu Uputstva Ministarstva finansija za pripremu budžeta Republike Srbije za 2025. godinu i projekcijama za 2026. i 2027. godinu. Istakao je da se predlogom skupštinskog budžeta omogućava nesmetan rad Narodne skupštine, omogućava poboljšanje uslova rada narodnih poslanika i zaposlenih u Službi Narodne skupštine, te da se ukupni rashodi i izdaci Narodne skupštine za 2025. godinu utvrđuju u iznosu od 3,212.418.000 dinara (sa projektovanimpovećanjem plata zaposlenih i narodnih poslanika, u visini od 8%).

U diskusiji je učestvovao Srđan Milivojević koji je podsetio da je na jednoj od prethodnih sednica Odbora pokrenuo pitanje naknade putnih troškova narodnih poslanika koji za dolazak na sednicu Narodne skupštine koriste sopstveni automobil. Smatra da prema važećoj odluci obračun naknade nije adekvatan jer ne pokriva realne troškove pređene kilometraže. Predložio je da se obrazuje radna grupa koja bi razmotrila navedeno pitanje i iznašla adekvatno rešenje i odgovarajuću kalkulaciju naknade putnih troškova. Istakao je i da narodni poslanici iz svojih sredstava plaćaju naknadu na ime putarine koja za Kruševac ( prebivalište imenovanog narodnog poslanika) iznosi 2000,00 dinara, u oba pravca.

Napomenuo je da je poslanicima dostavljen plan rada Narodne skupštine koji predviđa održavanje plenarnih sednica utorkom, sredom i četvrtkom, ali da i dalje nema informacije o tome kada će biti sazvana naredna sednica Skupštine.

Na predlog predsednika, Odbor je većinom glasova doneo Odluku o utvrđivanju Predloga Skupštinskog budžeta za 2025. godinu, u visini od 3,212.418.000,00 dinara u tekstu koji je dostavljen.

 Saopštio je da će utvrđeni Predlog Skupštinskog budžeta za 2025. godinu dostaviti Ministarstvu finansija na mišljenje, u skladu sa Zakonom o Narodnoj skupštini i Poslovnikom.

\*\*\*

Sednica je završena u 12,20 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov